Jeudi 21 mars
Nǔ e é zɔ́n wiwa lɛ bǐ nɔ nyí wiwa blewun.—Ðɛh. 147:15.
Égbé ɔ, Jehovah nɔ xlɛ́ ali mǐ kpo Xó tɔn Biblu kpo. Bɔ “nǔ e é zɔ́n wiwa lɛ bǐ nɔ nyí wiwa blewun,” enɛ wɛ nyí ɖɔ é nɔ ɖò gbesisɔmɛ bo nɔ na mǐ alixlɛ́mɛ gbigbɔ tɔn hwenu e mǐ ɖó hudo tɔn dó é. Lin tamɛ dó lè e a nɔ mɔ ɖò Biblu xixa, wema ɖěɖee “[deví] gbejinɔtɔ́, ayiɖotenanɔ” ɔ ɖetɔ́n lɛ é biba dò na, Televiziɔn JW tɔn kpinkpɔn, jw.org jí yiyi, xó ɖiɖɔ xá mɛxo agun tɔn lɛ kpo gbɛ̌didó xá Klisanwun hatɔ́ lɛ kpo mɛ é jí. (Mat. 24:45) A ka ko mɔ ɖɔ Jehovah ɖò gbesisɔmɛ bo na xlɛ́ ali mǐ blewun à? Ðɛhanwlantɔ́ ɔ tuùn lee è jɔwǔ togun Mawu tɔn hwexónu tɔn ɔ gbɔn é. Yedɛɛ lɛ wɛ nyí togun ɖokpo géé e Mawu na “xó” tɔn, “sɛ́n tɔn lɛ kpo gbeta tɔn lɛ kpo” é. (Ðɛh. 147:19, 20) Égbé ɔ, nyɔna ɖé wɛ é nyí ɖɔ mǐdɛɛ lɛ wɛ nyí mɛ ɖokpo e ɖò ayikúngban ɔ jí bɔ è nɔ sɔ́ nyikɔ Mawu tɔn dó ylɔ́ é. Ðó mǐ tuùn Jehovah, bo jó Xó tɔn dó bɔ é w’azɔ̌ ɖò gbɛzán mǐtɔn mɛ wutu ɔ, mǐ nɔ ɖu vivǐ kancica bǔnɔ ɖé tɔn xá ɛ. Ði mɛ e wlan Ðɛhan 147gɔ́ ɔ é ɖɔhun ɔ, mǐ ɖó hwɛjijɔ ɖagbe gegě, bo na d’axwá ɖɔ ‘Mi kpa Jah!’ bo na lɛ́ dó wusyɛn lanmɛ nú mɛ ɖevo lɛ bonu ye na wà nǔ ɖokpo ɔ à cé? w17.07 20 akpá. 15-16; 21 akpá. 18
Vendredi 22 mars
Mɛ e ɖò azɔ̌ wà wɛ ɖi sɔja ɖé é ɖebǔ sixu dó ta ajɔ̌ gbɛ̀ ɔ tɔn lɛ mɛ ǎ, bonu nǔ tɔn na dó sixu nyɔ́ mɛ e yí i b’ɛ nyí ahwanfuntɔ́ ɖé é nukúnmɛ.—2 Tim. 2:4, nwt.
Ahwanvu Jezu tɔn égbé tɔn lɛ, ee mɛ ahwanfuntɔ́ e nyí sinsɛnzɔ́watɔ́ hwebǐnu tɔn livi ɖokpo jɛji ɖè é nɔ xwedó wěɖexámɛ Pɔlu tɔn e ɖò aga é, ɖó bǎ e mɛ ninɔmɛ yetɔn yí gbè nú ye ɖó é. Enyi ye ɖò xwi ɖí xá kɔ e ajɔ̌jijla lɛ nɔ gbidí nú ye é kpo gbɛ̀ e lɛlɛ̌ dó ye ɔ kpo wɛ ɔ, ye nɔ flín nǔgbododó elɔ: “Axɔɖutɔ́ . . . nyí kannumɔ nú axɔtɔ́nɔ.” (Nǔx. 22:7) Satáan sɔ́ ɖò nǔɖe ba wɛ hú é na bló bɔ mǐ na zán hwenu mǐtɔn bǐ, kpo hlɔnhlɔn mǐtɔn bǐ kpo dó nyí kannumɔ nú ajɔ̌wiwa gbɛ̀ elɔ tɔn wu ǎ. Gbeta ɖé lɛ kɔn wiwa sixu zɔ́n bɔ mǐ nyí kannumɔ ɖò akwɛ linu nú xwè mɔkpan. Akwɛ nyinya dó gbá xwé ɖaxó lɛ, dó yì wemaxɔmɛ nú xwè gegě, mɔ̌to axivɛ́nú xixɔ kaka jɛ akwɛ ɖaxó zinzan dó wlí alɔ jí sixu zɔ́n bɔ axɔ na fyɔ́n vɛ̌go mǐtɔn. Mǐ nɔ ɖexlɛ́ ɖɔ mǐ zán nǔnywɛ hwenu e mǐ zán gbɛ̀ e bɔkun é bo ɖè axɔ kpo akwɛzinzan kpo kpò, lobo fúɖá bo na mɔ tɛn dó nyí kannumɔ nú Mawu, b’ɛ ma na nyí nú tuto ajɔ̌wiwa tɔn égbé tɔn ǎ é.—1 Tim. 6:10. w17.07 10 akpá. 13
Samedi 23 mars
Un mɔ ɖɔ sɛ́n towe lɛ bǐ sɔgbe bɔ nǔ vɔ ɖ’ewu. Un gbɛ́ wǎn nú adingbanxó bǐ.—Ðɛh. 119:128.
Jehovah ɖ’acɛ bá nyí Nǔbǐwukpétɔ́ wɛkɛ ɔ tɔn. É nɔ zán acɛkpikpa tɔn kpo hwɛjijɔ kpo bɔ nǔ bǐ nɔ vɔ ɖ’ewu. É ɖɔ: ‘Nyɛ Jehovah nɔ wà ɖagbe, nɔ wà nǔ jlɔjlɔ, nɔ wà nǔ ɖó sɛ́nxwi jí ɖò ayikúngban ɔ jí; nǔ enɛ lɛ wɛ nɔ nyɔ́ nukún ce mɛ.’ (Jel. 9:23) É nɔ zɔ́n dó sɛ́n e gbɛtɔ́ hwɛhutɔ́ lɛ ɖetɔ́n lɛ é jí dó ɖɔ ɖɔ nǔ lě sɔgbe bo jlɔ́ ǎ. Nǔ wà ɖó sɛ́nxwi jí tɔn e nǔ bǐ vɔ ɖ’ewu é gosin éɖesunɔ mɛtún ɔ gɔ́n, lobɔ é nɔ zɔ́n dó enɛ jí dó na sɛ́n gbɛtɔ́ lɛ. “Hwɛjijɔ kpo nǔjlɔjlɔwiwa kpo jí wɛ axɔsuzinkpo [tɔn] jinjɔn,” enɛ wu ɔ, mǐ sixu kúdeji ɖɔ sɛ́n tɔn lɛ, nǔgbododó tɔn lɛ kpo gbeta tɔn lɛ kpo bǐ sɔgbe. (Ðɛh. 89:15) Satáan dóhwɛ Jehovah ɖɔ é hwedó Nǔbǐwukpétɔ́ e é nyí é wu có, éyɛ ɖesu mɛtún e ɖò mɔ̌ ɖɔ wɛ é ka ko kpéwú bo bló bonu gbɛ̀ e mɛ nǔjlɔjlɔwiwa gbakpé é ɖé tíìn ǎ. w17.06 28 akpá. 5